钦定古今图书集成/明伦汇编/氏族典/第211卷 > 《廖用贤尚友录》 > 毛节
## 钦定古今图书集成/明伦汇编/氏族典/第211卷 > 《廖用贤尚友录》 > 毛节

按《武进县志》：节字伯尚，博览经史，工诗善书。洪武丙
子，以明经中试，后举为乡三老。会郡遣节负版诣京，
过金山，有拥雪作将军形者，节留题壁间。上幸金山，
见之，大称赏，索其名于廷臣，弗得。适诸三老进版，上
见其名，微行访之，邀入酒家饮。节抽所簪竹簪刺齿，
上命赋诗，有“一掠能教万发齐”句。上曰：“御史才也。”薄
暮望塔灯，命赋，结句云：“光明愿与君心并，遍照逃亡
草野中。”上抚掌称善，出一缄谓节曰：“吾有故人守，常
烦致之。”至郡开缄，乃上手书，以节为御史巡按江西
敕也。守送之任，有小姑神，岁必以重男女祀。一媪子
为妖所摄，将死，为檄召城隍神。夜坐堂皇，漏下二鼓，
有绛衣者长跪庭下，节让之曰：“国家命尔为城隍神当为民祛害，胡故纵妖？”神惶恐谢曰：“某不德，实不胜
妖。”小姑神者，白狐惑；男子者，其家老树也。明日，节令
毁小姑祠，伐媪家老树，一境清宁，人称真御史云。